ประกาศคณะกรรมการกํากับตลาดทุนที่ ทธ. 7/2551เรื่อง หลักเกณฑ์การขออนุญาตและการอนุญาตให้ตัวแทนซื้อขายสัญญาซื้อขายล่วงหน้ามีสํานักงานสาขา อาศัยอํานาจตามความในมาตรา 18 แห่งพระราชบัญญัติสัญญาซื้อขายล่วงหน้า พ.ศ. 2546 ซึ่งแก้ไขเพิ่มเติมโดยพระราชบัญญัติสัญญาซื้อขายล่วงหน้า (ฉบับที่ 2) พ.ศ. 2551อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 6 แห่งพระราชบัญญัติสัญญาซื้อขายล่วงหน้า (ฉบับที่ 2) พ.ศ. 2551 ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 พฤษภาคม พ.ศ. 2551 เป็นต้นไปข้อ ๒ ในประกาศนี้"ตัวแทนซื้อขายสัญญา" หมายความว่า ผู้ได้รับใบอนุญาตประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้า แต่ไม่รวมถึงสถาบันการเงินซึ่งอยู่ภายใต้การกํากับดูแลของหน่วยงานอื่นและได้รับใบอนุญาตประกอบธุรกิจสัญญาซื้อขายล่วงหน้าในภายหลัง"สํานักงานสาขาเต็มรูปแบบ" หมายความว่า สํานักงานสาขาในประเทศไทยของตัวแทนซื้อขายสัญญาที่สามารถให้บริการได้ตามขอบเขตการให้บริการที่ตัวแทนซื้อขายสัญญาได้รับอนุญาต"สํานักงานสาขาออนไลน์" หมายความว่า สํานักงานสาขาในประเทศไทยของตัวแทนซื้อขายสัญญาที่ให้บริการด้วยอุปกรณ์คอมพิวเตอร์ และจํากัดการให้บริการเฉพาะกิจการที่กําหนดไว้ในข้อ 7ข้อ ๓ ตัวแทนซื้อขายสัญญาอาจมีสํานักงานสาขาได้ แต่ต้องได้รับอนุญาตจากสํานักงาน ก.ล.ต. ตามหลักเกณฑ์ที่กําหนดไว้ในประกาศนี้หมวด ๑ สํานักงานสาขาเต็มรูปแบบและสํานักงานสาขาออนไลน์ ข้อ ๔ ตัวแทนซื้อขายสัญญาที่ประสงค์จะมีสํานักงานสาขาเต็มรูปแบบหรือสํานักงานสาขาออนไลน์ ให้ถือว่าได้รับอนุญาตจากสํานักงาน ก.ล.ต. แล้ว หากในวันที่จะเริ่มเปิดดําเนินการตัวแทนซื้อขายสัญญามีคุณสมบัติดังต่อไปนี้ (1) สามารถดํารงเงินกองทุนสภาพคล่องสุทธิได้ตามเกณฑ์ที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงฐานะทางการเงินของผู้ได้รับใบอนุญาตเป็นตัวแทนซื้อขายสัญญาซื้อขายล่วงหน้า (2) ส่วนของผู้ถือหุ้นตามงบการเงินฉบับล่าสุดที่ผ่านการตรวจสอบโดยผู้สอบบัญชี ที่อยู่ในบัญชีที่สํานักงานให้ความเห็นชอบแล้วมีสถานะเป็นบวก ทั้งนี้ ในกรณีที่ตัวแทนซื้อขายสัญญา มีการเพิ่มทุนภายหลังจากวันที่ในงบการเงินฉบับล่าสุด ตัวแทนซื้อขายสัญญาอาจนําข้อมูลการเพิ่มทุนดังกล่าวมาคํานวณรวมเป็นส่วนของผู้ถือหุ้นเพิ่มเติมได้ (3) ไม่อยู่ระหว่างถูกกล่าวโทษหรือถูกดําเนินคดีอาญาโดยหน่วยงานที่มีอํานาจตามกฎหมาย ในความผิดเกี่ยวกับการกระทําอันไม่เป็นธรรมเกี่ยวกับสัญญาซื้อขายล่วงหน้าหรือการซื้อขายหลักทรัพย์ หรือการบริหารงานที่มีลักษณะเป็นการหลอกลวง ฉ้อฉล หรือทุจริต และไม่มีประวัติการกระทําความผิดดังกล่าวในช่วงระยะเวลาที่สํานักงาน ก.ล.ต. กําหนดแต่ไม่เกินห้าปีย้อนหลังก่อนวันที่จะเริ่มเปิดดําเนินการ (4) ไม่อยู่ระหว่างถูกคณะกรรมการ ก.ล.ต. คณะกรรมการพิจารณาโทษทางปกครอง หรือสํานักงาน ก.ล.ต. สั่งพักหรือจํากัดการประกอบการหรืออยู่ระหว่างกระทําการหรืองดเว้นกระทําการตามที่คณะกรรมการ ก.ล.ต. คณะกรรมการพิจารณาโทษทางปกครอง หรือสํานักงาน ก.ล.ต. สั่งการ แล้วแต่กรณี (5) ในช่วงระยะเวลาสิบสองเดือนย้อนหลังก่อนวันที่จะเริ่มเปิดดําเนินการไม่ปรากฏว่ามีความผิดในลักษณะที่เป็นการจงใจอําพรางฐานะการเงินหรือผลการดําเนินงานที่แท้จริงของตัวแทนซื้อขายสัญญา ในกรณีที่ตัวแทนซื้อขายสัญญาขาดคุณสมบัติตาม (3) หรือ (5) ตัวแทนซื้อขายสัญญาจะได้รับอนุญาตจากสํานักงาน ก.ล.ต. เมื่อแสดงต่อสํานักงาน ก.ล.ต. ได้ว่าตัวแทนซื้อขายสัญญาได้ดําเนินการให้ผู้บริหารหรือพนักงานที่รับผิดชอบต่อการกระทําที่เป็นเหตุให้ตัวแทนซื้อขายสัญญาขาดคุณสมบัติดังกล่าวออกจากบริษัทแล้วข้อ ๕ ตัวแทนซื้อขายสัญญาต้องจัดให้สํานักงานสาขาเต็มรูปแบบมีผู้จัดการสํานักงานสาขาและหน่วยงานดังต่อไปนี้ (1) หน่วยงานให้บริการด้านสัญญาซื้อขายล่วงหน้า (2) หน่วยงานปฏิบัติการด้านสัญญาซื้อขายล่วงหน้า ทั้งนี้ ตัวแทนซื้อขายสัญญาอาจจัดให้สํานักงานสาขาเต็มรูปแบบใช้หน่วยงานปฏิบัติการด้านสัญญาซื้อขายล่วงหน้าร่วมกับสํานักงานใหญ่ หรือสํานักงานสาขาเต็มรูปแบบแห่งอื่นก็ได้ ในกรณีที่ไม่มีผู้จัดการสํานักงานสาขาตามวรรคหนึ่ง ตัวแทนซื้อขายสัญญาต้องดําเนินการแต่งตั้งผู้จัดการสํานักงานสาขารายใหม่ภายในหนึ่งเดือนเว้นแต่จะได้รับการผ่อนผันจากสํานักงาน ก.ล.ต. โดยในช่วงระยะเวลาดังกล่าวตัวแทนซื้อขายสัญญาอาจให้เจ้าหน้าที่ของสํานักงานใหญ่หรือผู้จัดการสํานักงานสาขาเต็มรูปแบบแห่งอื่นทําหน้าที่แทนเป็นการชั่วคราวก็ได้ข้อ ๖ ในกรณีที่ตัวแทนซื้อขายสัญญาประสงค์จะให้สํานักงานสาขาเต็มรูปแบบแห่งใดมีผู้จัดการสํานักงานสาขาร่วมกับสํานักงานสาขาเต็มรูปแบบแห่งอื่น ให้ตัวแทนซื้อขายสัญญายื่นคําขออนุญาตต่อสํานักงาน ก.ล.ต. พร้อมเอกสารหลักฐานที่แสดงรายละเอียดของแผนการบริหารงานและการกํากับดูแลการปฏิบัติงานของสํานักงานสาขาเต็มรูปแบบที่มีผู้จัดการสํานักงานสาขาร่วมกันดังกล่าวให้สํานักงาน ก.ล.ต. พิจารณาและแจ้งผลการพิจารณาให้ตัวแทนซื้อขายสัญญาทราบภายในสามสิบวันนับแต่วันที่ได้รับคําขอและเอกสารหลักฐานถูกต้องครบถ้วน เว้นแต่เป็นกรณีที่มีเหตุจําเป็นต้องพิจารณาข้อเท็จจริงเพิ่มเติมและสํานักงาน ก.ล.ต. ได้แจ้งเหตุจําเป็นดังกล่าวให้ตัวแทนซื้อขายสัญญาทราบก่อนสิ้นสุดระยะเวลาสามสิบวันแล้ว สํานักงาน ก.ล.ต. อาจขยายระยะเวลาในการพิจารณาคําขอออกไปเท่าเหตุจําเป็นที่มีได้ เมื่อพ้นกําหนดระยะเวลาตามวรรคสองแล้ว หากสํานักงาน ก.ล.ต. ไม่ได้แจ้งผลการพิจารณาหรือไม่มีคําสั่งเป็นประการอื่นใดไปยังตัวแทนซื้อขายสัญญา ให้ถือว่าสํานักงาน ก.ล.ต. อนุญาตให้ตัวแทนซื้อขายสัญญาดําเนินการตามที่ขอได้ข้อ ๗ ให้สํานักงานสาขาออนไลน์ทําหน้าที่ได้เฉพาะกิจการต่อไปนี้ (1) จัดให้มีอุปกรณ์คอมพิวเตอร์ เพื่อให้ลูกค้าส่งคําสั่งซื้อขายสัญญาซื้อขายล่วงหน้าด้วยตนเอง (2) รับคําขอเปิดบัญชีซื้อขายสัญญาซื้อขายล่วงหน้า เพื่อส่งให้สํานักงานใหญ่หรือสํานักงานสาขาเต็มรูปแบบพิจารณาอนุมัติ (3) รับหรือส่งมอบเงินหรือหลักทรัพย์โดยทางอิเล็กทรอนิกส์ (4) ดําเนินการอื่นใดที่จําเป็นหรือเกี่ยวเนื่องตามที่สํานักงาน ก.ล.ต. ประกาศกําหนด ในการให้บริการตามวรรคหนึ่ง ห้ามมิให้สํานักงานสาขาออนไลน์ให้คําแนะนําเกี่ยวกับสัญญาซื้อขายล่วงหน้าหรือความเหมาะสมในการซื้อขายสัญญาซื้อขายล่วงหน้าแก่ลูกค้า ทั้งนี้ ตัวแทนซื้อขายสัญญาต้องมีข้อความแสดงไว้โดยชัดแจ้งว่าไม่ได้รับอนุญาตให้ทําการให้คําแนะนําเกี่ยวกับสัญญาซื้อขายล่วงหน้าหรือความเหมาะสมในการซื้อขายสัญญาซื้อขายล่วงหน้าแก่ลูกค้าด้วยข้อ ๘ ตัวแทนซื้อขายสัญญาต้องแต่งตั้งผู้รับผิดชอบการดําเนินงานสํานักงานสาขาออนไลน์ ทั้งนี้ ผู้รับผิดชอบดังกล่าวอาจเป็นเจ้าหน้าที่สํานักงานใหญ่หรือผู้จัดการสํานักงานสาขาเต็มรูปแบบก็ได้ข้อ ๙ ให้ตัวแทนซื้อขายสัญญาแจ้งรายละเอียดการจัดตั้งสํานักงานสาขาเต็มรูปแบบหรือสํานักงานสาขาออนไลน์ให้สํานักงาน ก.ล.ต. ทราบล่วงหน้าก่อนวันเริ่มเปิดดําเนินการตามแบบที่สํานักงาน ก.ล.ต. จัดไว้ในระบบงานอิเล็กทรอนิกส์ของสํานักงาน ก.ล.ต. ข้อ ๑๐ ตัวแทนซื้อขายสัญญาที่ประสงค์จะยกระดับสํานักงานสาขาออนไลน์ให้เป็นสํานักงานสาขาเต็มรูปแบบ ให้ดําเนินการได้หากในวันที่จะเริ่มยกระดับตัวแทนซื้อขายสัญญามีคุณสมบัติตามข้อ 4 และต้องแจ้งรายละเอียดการยกระดับสํานักงานสาขาให้สํานักงาน ก.ล.ต. ทราบล่วงหน้าก่อนวันที่จะเริ่มยกระดับตามแบบที่สํานักงาน ก.ล.ต. จัดไว้ในระบบงานอิเล็กทรอนิกส์ของสํานักงาน ก.ล.ต.หมวด ๒ สํานักงานสาขาในต่างประเทศ ข้อ ๑๑ ให้ตัวแทนซื้อขายสัญญาที่ประสงค์จะมีสํานักงานสาขาในต่างประเทศยื่นคําขออนุญาตต่อสํานักงาน ก.ล.ต. พร้อมเอกสารหลักฐานประกอบคําขอตามแบบและวิธีการที่สํานักงาน ก.ล.ต. จัดไว้ในระบบงานอิเล็กทรอนิกส์ของสํานักงาน ก.ล.ต.ข้อ ๑๒ ตัวแทนซื้อขายสัญญาที่จะได้รับอนุญาตให้มีสํานักงานสาขาในต่างประเทศตามข้อ 11 ต้องมีคุณสมบัติดังต่อไปนี้1. มีคุณสมบัติตามข้อ 4 (1) (3) (4) และ (5) ทั้งนี้ ในกรณีที่ตัวแทนซื้อขายสัญญาขาดคุณสมบัติตามข้อ 4 (3) หรือ (5) ตัวแทนซื้อขายสัญญาจะได้รับอนุญาตจากสํานักงาน ก.ล.ต. เมื่อแสดงต่อสํานักงาน ก.ล.ต. ได้ว่าตัวแทนซื้อขายสัญญาได้ดําเนินการให้ผู้บริหารหรือพนักงานที่รับผิดชอบต่อการกระทําที่เป็นเหตุให้ตัวแทนซื้อขายสัญญาขาดคุณสมบัติดังกล่าวออกจากบริษัทแล้ว(2) มีส่วนของผู้ถือหุ้นตามงบการเงินฉบับล่าสุดที่ผ่านการตรวจสอบโดยผู้สอบบัญชีที่อยู่ในบัญชีที่สํานักงานให้ความเห็นชอบแล้วไม่น้อยกว่าหนึ่งพันล้านบาท ทั้งนี้ ในกรณีที่ตัวแทนซื้อขายสัญญามีการเพิ่มทุนหรือลดทุนภายหลังจากวันที่ในงบการเงินฉบับล่าสุด ให้ตัวแทนซื้อขายสัญญา นําข้อมูลการเพิ่มทุนหรือลดทุนดังกล่าวมาคํานวณรวมเป็นส่วนของผู้ถือหุ้นเพิ่มเติมด้วย(3) แสดงได้ว่าบริษัทมีแผนงานเพื่อรองรับการประกอบธุรกิจในต่างประเทศอย่างรัดกุมโดยอย่างน้อยต้องมีการจัดการด้านการปฏิบัติงาน ระบบการกํากับดูแลการปฏิบัติงาน และระบบการจัดเก็บเอกสารหลักฐานที่มีประสิทธิภาพ รวมทั้งมีความพร้อมด้านบุคลากร(4) มีประวัติการบริหารงานที่ดี ดังต่อไปนี้(ก) ในช่วงระยะเวลาหนึ่งปีก่อนวันยื่นคําขออนุญาตไม่มีผู้ติดต่อกับผู้ลงทุนถูกสํานักงาน ก.ล.ต. สั่งลงโทษตั้งแต่ระดับภาคทัณฑ์ขึ้นไปเกินกว่าสามกรณีอันเนื่องมาจากการปฏิบัติงานให้กับบริษัทนั้น เว้นแต่จะได้รับการผ่อนผันจากสํานักงาน ก.ล.ต. ทั้งนี้ การถูกสั่งลงโทษดังกล่าวไม่รวมถึงกรณีที่บริษัทเป็นผู้ตรวจพบการกระทําความผิดและส่งเรื่องให้สํานักงาน ก.ล.ต. ดําเนินการเพื่อประโยชน์ตามวรรคหนึ่ง คําว่า "ผู้ติดต่อกับผู้ลงทุน" ให้หมายความถึงผู้ติดต่อกับผู้ลงทุนในสัญญาซื้อขายล่วงหน้าตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้ติดต่อกับผู้ลงทุนในสัญญาซื้อขายล่วงหน้าและมาตรฐานการปฏิบัติงาน และผู้ติดต่อกับผู้ลงทุนตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้ติดต่อกับผู้ลงทุนและมาตรฐานการปฏิบัติงานซึ่งออกตามความในพระราชบัญญัติหลักทรัพย์และตลาดหลักทรัพย์ พ.ศ. 25352. ในช่วงระยะเวลาสามปีก่อนวันยื่นคําขออนุญาต ตัวแทนซื้อขายสัญญาไม่เคยถูกสํานักงาน ก.ล.ต. สั่งการให้แก้ไขในเรื่องเกี่ยวกับระบบควบคุมภายใน การกํากับดูแลการปฏิบัติงาน หรือการจัดเก็บเอกสารหลักฐานที่เกี่ยวข้องกับการปฏิบัติงาน อย่างมีนัยสําคัญ เว้นแต่จะได้รับการผ่อนผันจากสํานักงาน ก.ล.ต.ข้อ ๑๓ ให้สํานักงาน ก.ล.ต. พิจารณาและแจ้งผลการพิจารณาคําขออนุญาตตามข้อ 11 ให้ตัวแทนซื้อขายสัญญาทราบภายในสามสิบวันนับแต่วันที่ได้รับคําขอและเอกสารหลักฐานถูกต้องครบถ้วน เว้นแต่เป็นกรณีที่มีเหตุจําเป็นต้องพิจารณาข้อเท็จจริงเพิ่มเติมและสํานักงาน ก.ล.ต. ได้แจ้งเหตุจําเป็นดังกล่าวให้ตัวแทนซื้อขายสัญญาทราบก่อนสิ้นสุดระยะเวลาสามสิบวันแล้ว สํานักงาน ก.ล.ต. อาจขยายระยะเวลาในการพิจารณาคําขอออกไปเท่าเหตุจําเป็นที่มีไดข้อ ๑๔ ตัวแทนซื้อขายสัญญาต้องจัดให้สํานักงานสาขาในต่างประเทศแต่ละแห่งมีผู้จัดการสํานักงานสาขาเพื่อปฏิบัติงานให้สํานักงานสาขาแห่งนั้นเพียงแห่งเดียวในกรณีที่ไม่มีผู้จัดการสํานักงานสาขาตามวรรคหนึ่ง ตัวแทนซื้อขายสัญญาต้องดําเนินการแต่งตั้งผู้จัดการสํานักงานสาขารายใหม่ภายในหนึ่งเดือนเว้นแต่จะได้รับการผ่อนผันจากสํานักงาน ก.ล.ต. โดยในช่วงระยะเวลาดังกล่าวตัวแทนซื้อขายสัญญาต้องแต่งตั้งเจ้าหน้าที่อื่นเป็นผู้รับผิดชอบดําเนินงานแทนเป็นการชั่วคราวหมวด ๓ อํานาจสั่งการของสํานักงาน ก.ล.ต. และการแจ้งวันปิดทําการสํานักงานสาขา ข้อ ๑๕ เมื่อปรากฏหลักฐานต่อสํานักงาน ก.ล.ต. ว่าสํานักงานสาขาเต็มรูปแบบ สํานักงานสาขาออนไลน์ หรือสํานักงานสาขาในต่างประเทศแห่งใดของตัวแทนซื้อขายสัญญามีการดําเนินงานในลักษณะอันอาจเป็นเหตุให้เกิดความเสียหายแก่ลูกค้า หรือตัวแทนซื้อขายสัญญาไม่สามารถดํารงคุณสมบัติตามข้อ 4 หรือข้อ 12 (1) หรือ (2) หรือตัวแทนซื้อขายสัญญาไม่มีการจัดการด้านการปฏิบัติงาน ระบบการกํากับดูแลการปฏิบัติงาน หรือระบบการจัดเก็บเอกสารหลักฐานที่มีประสิทธิภาพ หรือไม่มีความพร้อมด้านบุคลากรตามที่กําหนดในข้อ 12 (3) แล้วแต่กรณี หรือไม่สามารถปฏิบัติตามประกาศนี้ตลอดระยะเวลาที่มีและเปิดดําเนินการสํานักงานสาขาแห่งนั้น ให้สํานักงาน ก.ล.ต. มีอํานาจสั่งให้ตัวแทนซื้อขายสัญญานั้นแก้ไข กระทําการ หรืองดเว้นกระทําการเพื่อให้เป็นไปตามประกาศนี้ หรือสั่งเพิกถอนการอนุญาตที่ให้มีสํานักงานสาขาแห่งนั้นได้ข้อ ๑๖ ตัวแทนซื้อขายสัญญาที่ประสงค์จะปิดสํานักงานสาขาแห่งใดไม่ว่าจะเป็นการชั่วคราวหรือถาวร ให้แจ้งวันปิดทําการต่อสํานักงาน ก.ล.ต. และปิดประกาศไว้ในที่เปิดเผย ณ ที่ทําการของสํานักงานสาขาแห่งนั้นล่วงหน้าเป็นเวลาพอสมควร ทั้งนี้ ในกรณีที่เป็นการปิดสํานักงานสาขาเต็มรูปแบบหรือสํานักงานสาขาออนไลน์ ตัวแทนซื้อขายสัญญายังมีหน้าที่ต้องดําเนินการให้ลูกค้าได้รับบริการจากสํานักงานใหญ่หรือสํานักงานสาขาแห่งอื่นหรืออํานวยความสะดวกให้ลูกค้าได้รับบริการจากตัวแทน ซื้อขายสัญญาอื่นบทเฉพาะกาล - บทเฉพาะกาล ข้อ ๑๗ ในกรณีที่ตัวแทนซื้อขายสัญญามีสํานักงานสาขาเต็มรูปแบบหรือสํานักงานสาขาออนไลน์แห่งใดอยู่ก่อนวันที่ประกาศนี้มีผลใช้บังคับ ให้ถือว่าตัวแทนซื้อขายสัญญาได้รับอนุญาตจากสํานักงาน ก.ล.ต. ให้มีสํานักงานสาขาเต็มรูปแบบหรือสํานักงานสาขาออนไลน์แห่งนั้นตามประกาศนี้แล้ว ทั้งนี้ ตัวแทนซื้อขายสัญญาต้องดํารงคุณสมบัติและปฏิบัติตามประกาศนี้ตลอดเวลาที่มีและเปิดดําเนินการสํานักงานสาขาแห่งนั้นด้วยโดยอนุโลมผู้มีอํานาจลงนาม - ประกาศ ณ วันที่ 2 เมษายน พ.ศ. 2551 (นายสุรพงษ์ สืบวงศ์ลี) รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เพื่อให้ตัวแทนซื้อขายสัญญาดําเนินธุรกิจได้อย่างคล่องตัว สามารถเพิ่มรายได้และขยายฐานลูกค้าได้มากขึ้นเพื่อเป็นการเตรียมความพร้อมรองรับการแข่งขันเมื่อมีการเปิดเสรีใบอนุญาตธุรกิจสัญญาซื้อขายล่วงหน้าในอนาคต รวมทั้งกําหนดหลักเกณฑ์เพื่ออนุญาตให้ตัวแทนซื้อขายสัญญาที่มีความพร้อมสามารถมีสํานักงานสาขาในต่างประเทศได้ จึงจําเป็นต้องออกประกาศนี้